京城苦熱
作者：姚勉
朝代：宋

paragraphs: 羲和鞭日就地行，祝融張傘燒空明。
錢塘人家苦偪仄，行立坐卧皆如蒸。
清宮水殿山峨雪，夜飲相携冰玉潔。
溫泉浴罷清風來，太液池邊芰荷月。
王公甲第連雲霄，松泉竹石秋蕭蕭。
龍皮淺沁寒坐客，驪珠直上清塵囂。
天上清凉不知暑，炎熱人間徒自苦。
亦有江南雲水鄉，胡不歸歟釣煙雨。